Ματιέ Ντοσεβί

Ο Ματιέ Ντοσεβί, (γεννημένος στις 12 Φεβρουαρίου 1988 στην πόλη Σαμπραί-λε-Τουρ της Γαλλίας), είναι Γάλλος με καταγωγή από το Τόγκο, επαγγελματίας ποδοσφαιριστής, ο οποίος αγωνίζεται στο βελγικό πρωτάθλημα στην Σταντάρ Λιέγης, στη θέση του επιθετικού μέσου.

 Ο Ματιέ Ντοσεβί προέρχεται από οικογένεια με έφεση στον αθλητισμό. Συγκεκριμένα, πρόκειται για τον γιο του Πιέρ-Αντουάν Ντοσεβί, καθώς και για τον ανιψιό του Οτνιέλ Ντοσεβί, οι οποίοι υπήρξαν και οι δυο τους επαγγελματίες ποδοσφαιριστές. Ο ξάδερφός του, Νταμιέλ Ντοσεβί, αποτελεί έναν από τους κορυφαίους Γάλλους άλτες του ύψους. Ο μεγαλύτερός του αδερφός, Τομά Ντοσεβί, γεννημένος τον Μάρτιο του 1979, καθώς και διεθνής με την ανδρική εθνική ομάδα του Τόγκο, αγωνίζεται ως επιθετικός για λογαριασμό της κυπριακής ομάδας του Απόλλωνα Λεμεσού. Ο Ματιέ Ντοσεβί έκανε τα πρώτα του βήματα στο χώρο του ποδοσφαίρου το 1998, όταν σε ηλικία μόλις 10 ετών εντάχθηκε στις ακαδημίες της Τουρ, στην οποία παρέμεινε για επτά χρόνια. Το 2005, ο Ντοσεβί μεταπήδησε στην επίσης γαλλική Λε Μαν, όπου αρχικά αγωνιζόταν στην ομάδα νέων. Το 2007, σε ηλικία 19 ετών, ο Ντοσεβί υπέγραψε με τη Λε Μαν το πρώτο του επαγγελματικό συμβόλαιο, το οποίο μάλιστα ήταν τριετούς διαρκείας. Κατά τη διάρκεια της σεζόν 2007/2008, ο Ντοσεβί αγωνιζόταν με την δεύτερη ομάδα του συλλόγου στο CFA, όπου κατάφερε και πέτυχε συνολικά 14 τέρματα, ενώ παράλληλα μοίρασε 9 ασίστ. Το καλοκαίρι του 2008 προβιβάστηκε στην πρώτη ομάδα της Λε Μαν και σταδιακά άρχισε να παίρνει όλο και περισσότερες επίσημες συμμετοχές, τόσο στο γαλλικό πρωτάθλημα, όσο και στις υπόλοιπες εγχώριες διοργανώσεις, όπως ήταν το Κύπελλο Γαλλίας αλλά και το Λιγκ Καπ Γαλλίας. Την περίοδο 2009-10, ο Ντοσεβί αρχικά πραγματοποιούσε επίσημες συμμετοχές με την ομάδα της Λε Μαν περνώντας ως αλλαγή, ωστόσο κατά τα μέσα της περιόδου πήρε φανέλα βασικού και στη συνέχεια αποτελούσε μόνιμο στέλεχος της βασικής ενδεκάδας της γαλλικής ομάδας. Στις 20 Φεβρουαρίου του 2010 πέτυχε και το πρώτο του γκολ στο γαλλικό πρωτάθλημα, στην αναμέτρηση με αντίπαλο την Μπουλόν-συρ-Μερ, με ένα ωραίο μακρινό σουτ στην γωνία της εστίας. Μέχρι το τέλος της περιόδου 2009-10, ο Ντοσεβί κατάφερε να πετύχει ακόμα τέσσερα γκολ, φτάνοντας στα πέντε συνολικά σε 30 εμφανίσεις στο πρωτάθλημα Γαλλίας. Οι πολύ καλές του εμφανίσεις με την ομάδα της Λε Μαν προκάλεσαν το ενδιαφέρον αρκετών ομάδων τόσο εντός, όσο και εκτός των συνόρων της Γαλλίας. Η ομάδα που τελικά κατάφερε να τον αποκτήσει ήταν η Βαλανσιέν, η οποία κατέθεσε επίσημη πρόταση ύψους ενός εκατομμυρίου ευρώ, μία πρόταση που έγινε αποδεκτή. Τον Αύγουστο του 2010, ο Ματιέ Ντοσεβί υπέγραψε τελικά συμβόλαιο διάρκειας 4 ετών με την Βαλανσιέν, ομάδα στην οποία είχε αγωνιστεί νωρίτερα και ο μεγαλύτερος αδερφός του. Στη Βαλανσιέν παρέμεινε για τέσσερα χρόνια, πραγματοποιώντας συνολικά σε όλες τις εγχώριες διοργανώσεις της Γαλλίας 124 συμμετοχές, τις περισσότερες ως βασικός, και πετυχαίνοντας και 17 γκολ. Μετά το τέλος της αγωνιστικής περιόδου 2013-14, το τετραετές συμβόλαιο που είχε υπογράψει ο Ντοσεβί το 2010 έφτασε στο τέλος του, με τον ίδιο τον παίκτη να μένει ελεύθερος. Ωστόσο, ο επόμενος σταθμός στην καριέρα του δεν άργησε να βρεθεί, καθώς τον Ιούλιο του 2014, ο Ντοσεβί υπέγραψε συμβόλαιο διάρκειας τριών ετών με τον Ολυμπιακό Πειραιώς. Στην ομάδα του Ολυμπιακού Πειραιώς παρέμεινε για 1 χρόνο, έχοντας μάλιστα ως συμπαίκτη στην Πειραϊκή ομάδα έναν πρώην συμπαίκτη του από τη Βαλανσιέν, τον Γάλλο αριστερό οπισθοφύλακα Αρτούρ Μαζουακού, ο οποίος ανακοινώθηκε από την ομάδα του Πειραιά λίγες μέρες μετά την απόκτηση του Ντοσεβί. Στις 31 Αυγούστου του 2015, δόθηκε δανεικός στην βελγική Σταντάρ Λιέγης, η οποία τον Γενάρη του 2016 ενεργοποίησε την ρήτρα απόκτησής του απο τον Ολυμπιακό και υπέγραψε μαζί του συμβόλαιο συνεργασίας μέχρι το 2020. Ο Ματιέ Ντοσεβί έχει πραγματοποιήσει συνολικά 11 συμμετοχές με τις μικρές εθνικές ομάδες της Γαλλίας, τέσσερις με την Εθνική Γαλλίας Κ20 (2007) και επτά με την Εθνική Γαλλίας Κ21 (2008), ενώ έχει καταφέρει να πετύχει συνολικά και 4 γκολ. Το προφίλ του Ντοσεβί στο transfermarkt.gr Aνακοίνωσε την απόκτηση του Ντοσεβί ο Ολυμπιακός Αρχειοθετήθηκε 2014-09-13 στο Wayback Machine.